ΑΠΟΦΑΣΗ αριθ. 2984/94/ΕΚΑΧ ΤΗΣ ΕΠΙΤΡΟΠΗΣ της 7ης Δεκεμβρίου 1994 για τροποποίηση της απόφασης αριθ. 3-52 περί του ποσού και των τρόπων εφαρμογής των εισφορών που προβλέπονται στα άρθρα 49 και 50 της συνθήκης και της απόφασης αριθ. 2854/72/ΕΚΑΧ περί της δυνατότητας των επιχειρήσεων άνθρακος να αναβάλλουν την πληρωμή οφειλομένων ποσών για τις εισφορές

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, και ιδίως τα άρθρα 49 και 50,

Εκτιμώντας:

ότι η απόφαση αριθ. 3-52 της Ανώτατης Αρχής (1), όπως τροποποιήθηκε τελευταία από την απόφαση αριθ. 3616/93/ΕΚΑΧ της Επιτροπής (2), καθορίζει το ποσό και τους τρόπους εφαρμογής των εισφορών που προβλέπονται στα άρθρα 49 και 50 της συθνήκης-

ότι το Συμβούλιο, κατά τη συνεδρίαση της 24ης Νοεμβρίου 1992, ζήτησε από την Επιτροπή να προβεί σε προοδευτική μείωση της εισφοράς, ενόψει της ολικής κατάρτησής της το αργότερο κατά τη λήξη ισχύος της συνθήκης ΕΚΑΧ στις 23 Ιουλίου 2002-

ότι, για τη διατήρηση εντός απλού και οικονομικού συστήματος διοικητικής διαχείρισης κατά την έννοια των διατάξεων του άρθρου 5 τρίτο εδάφιο της συνθήκης, είναι επιθυμητό, προκειμένου να υπάρχει δυνατότητα αποτελεσματικής διαχείρισης της εισφοράς κατά τη μεταβατική περίοδο που οδηγεί στην κατάρτησή της, να μεταβληθεί η συχνότητα των δηλώσεων και πληρωμών-

ότι οι τροποποιήσεις αυτές επιφέρουν ελάχιστη μόνο απώλεια εσόδων-

ότι οι προθεσμίες που αναφέρονται στα άρθρα 3 και 4 της απόφασης αριθ. 2854/72/ΕΚΑΧ της Επιτροπής (3) πρέπει να συμφωνούν με τις προθεσμίες αποστολής των καταστάσεων της παραγωγής προϊόντων και ότι, κατά συνέπεια, πρέπει να προσαρμοστούν οι διατάξεις της απόφασης αριθ. 2854/72/ΕΚΑΧ στις νέες διατάξεις της απόφασης αριθ. 3-52 και της απόφασης αριθ. 2-52 της Ανωτάτης Αρχής (4), όπως τροποποιήθηκε τελευταία από την απόφαση 2983/94/ΕΚΑΧ της Επιτροπής (5),

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Στο άρθρο 5 της απόφασης αριθ. 3-52, οι όροι "Στις 20 κάθε μηνός, από της 20ής Φεβρουαρίου 1953" αντικαθίστανται από τους όρους "Στις 20 κάθε τρίτου μηνός, από τις 20 Απριλίου 1995".

Άρθρο 2

H απόφαση αριθ. 2854/72/ΕΚΑΧ τροποποιείται ως εξής:

1. στο άρθρο 1 σημείο 1, ο όρος "μηνιαίας" αντικαθίσταται από τον όρο "τριμηνιαίας"-

2. στο άρθρο 2, οι όροι "του επομένου μηνός" αντικαθίστανται από τους όρους "του δευτέρου μηνός που ακολουθεί το τρίμηνο"-

3. στο άρθρο 3 παράγραφος 1, οι όροι "κάθε μηνός για τους προηγούμενους μήνες και για πρώτη φορά στις 20 Φεβρουαρίου 1973" αντικαθίστανται από τους όρους "κάθε τρίτου μηνός για το προηγούμενο τρίμηνο, από τις 20 Απριλίου 1995", οι όροι "κατά την τελευταία ημέρα του προηγουμένου μηνός" αντικαθίστανται από τους όρους "κατά την τελευταία ημέρα του προηγούμενου τριμήνου" και οι όροι "κατά την τελευταία ημέρα του προτελευταίου μηνός" αντικαθίστανται από τους όρους "κατά την τελευταία ημέρα του προτελευταίου τριμήνου"-

4. στο άρθρο 4 παράγραφος 1, οι όροι "στις 20 κάθε μηνός" αντικαθίστανται από τους όρους "στις 20 κάθε τρίτου μηνός" και οι όροι "κατά την τελευταία ημέρα του προηγουμένου μηνός" αντικαθίστανται από τους όρους "κατά την τελευταία ημέρα του προηγουμένου τριμήνου".

Άρθρο 3

Η παρούσα απόφαση αρχίζει να ισχύει την 1η Ιανουαρίου 1995.

Η παρούσα απόφαση είναι δεσμευτική ως προς όλα τα μέρη της και ισχύει άμεσα σε κάθε κράτος μέλος.

Βρυξέλλες, 7 Δεκεμβρίου 1994.

Για την Επιτροπή

Henning CHRISTOPHERSEN

Αντιπρόεδρος

(1) EE της ΕΚΑΧ αριθ. 1 της 30. 12. 1952, σ. 4.

(2) ΕΕ αριθ. L 328 της 29. 12. 1993, σ. 19.

(3) ΕΕ αριθ. L 299 της 31. 12. 1972, σ. 17.

(4) EE της ΕΚΑΧ αριθ. 1 της 30. 12. 1952, σ. 3.

(5) Βλέπε σελίδα 6 της παρούσας Επίσημης Εφημερίδας.